**Sebastian Johannes Aho** (s. 17. helmikuuta 1996 Uumaja, Ruotsi) on ruotsalainen jääkiekkopuolustaja, joka pelaa NHL-joukkue New York Islandersin organisaatiossa. Hänen sukujuurensa ovat Suomessa, Alavudella.

Pelityyli
---------

Elite Prospects -sivuston mukaan Aho on monipuolinen, liikkuva puolustaja, jolla on erinomainen pelikäsitys. Hän ei ole kovin isokokoinen, mutta paikkaa puutteensa hyvällä sijoittumisellaan ja pelinlukutaidollaan. Aho on myös hyvä kiekollisena ja pelaa itsevarmasti. Hän myös avaa peliä hyvin.

Ura
---

### Seuraura

Ahon kasvattajaseura on Sävar HT. Hän siirtyi juniorina sittemmin IF Björklöveniin, josta Aho jatkoi 15-vuotiaana Skellefteå AIK:hon kaudeksi 2011–2012. Hänellä oli tuolloin J18 Allsvenskanissa joukkueen paras teholukema (+18). Aho voitti kauden päätteeksi sarjasta hopeaa. Hänet valittiin samalla kaudella myös TV-Puckenin arvokkaimmaksi pelaajaksi.

Kauden 2012–2013 Aho pelasi suurimmaksi osaksi Skellefteån J20-joukkueessa, mutta hän vahvisti kevätkaudella myös seuran J18-joukkuetta, jotka voittivat J18 Allsvenskanin pronssia. Aho valittiin myös sarjan parhaaksi puolustajaksi. Hän pelasi samalla kaudella myös ensimmäisen Elitserien-ottelunsa.

Toukokuussa 2013 Aho teki nelivuotisen SHL-sopimuksen Skellefteån kanssa. Hän pelasi kaudesta 2013–2014 noin puolet SHL:ssä ja puolet J20-junioreissa. Aho pelasi SHL:ssä 21 runkosarja- ja 13 playoff-ottelua tehopistein 1+4=5. Hän voitti kauden päätteeksi Ruotsin-mestaruuden. Ensimmäisellä kokonaisella SHL-kaudellaan 2014–2015 Aho teki 41 runkosarjaottelussa tehot 1+8=9 sekä 13 playoff-ottelussa tehot 1+3=4. Hän voitti kauden päätteeksi hopeaa. Mestarien liigassa Aho teki kymmenessä ottelussa tehot 1+4=5. Hän jakoi Skellefteån sisäisen tehotilaston voiton Pär Lindholmin kanssa lukemalla +10. Kaudella 2015–2016 Aho teki SHL:n runkosarjassa 16 tehopistettä. Hän voitti kauden päätteeksi hopeaa.

Vitjaz Podolsk varasi Ahon koko KHL:n varaustilaisuuden viidentenä pelaajana kesällä 2016. Saman vuoden lokakuussa hänen sopimustaan Skellefteån kanssa jatkettiin kolmella vuodella kevääseen 2020 saakka. Aho oli kaudella 2016–2017 joukkueen tehokkain puolustaja, toiseksi paras syöttäjä ja kolmanneksi paras pistemies tehoilla 10+20=30, joilla hän sijoittui koko SHL:n puolustajien maalipörssissä toiseksi edellään vain Färjestad BK:n Magnus Nygren ja jakoi puolustajien pistepörssin kolmannen sijan Rögle BK:n Cade Fairchildin kanssa.

Aho jäi useana vuotena ilman NHL-varausta, vaikka muuan muassa vuoden 2015 varaustilaisuuteen NHL:n kykyjenetsijäpalvelu oli listannut hänet Euroopassa pelanneista kenttäpelaajista sijalle 13. Lopulta New York Islanders varasi Ahon yli-ikäisenä (21 vuotta) viidennellä kierroksella 139. pelaajana kesällä 2017. Jo saman kesän heinäkuussa hän teki joukkueen kanssa kolmivuotisen tulokassopimuksen. Islanders lähetti Ahon syksyn harjoitusleirin päätteeksi AHL-joukkue Bridgeport Sound Tigersin vahvuuteen. Hän teki NHL-debyyttinsä 31. joulukuuta 2017 vieraissa Colorado Avalanchea vastaan. Aho sai ottelussa jääaikaa 15.57 minuuttia. Hän keräsi ottelusta teholukeman –2. NHL-uransa avausmaalin Aho teki kolmannessa ottelussaan 7. tammikuuta 2018 ylivoimalla New Jersey Devilsiä vastaan. Hän keräsi ottelussa myös syöttöpisteen Cal Clutterbuckin tekemään maaliin. Aho valittiin ottelun ykköstähdeksi.

### Maajoukkueura

Aho pelasi alle 20-vuotiaiden MM-kilpailuissa vuonna 2015. Vuoden 2016 turnaus jäi häneltä väliin Ahon saatua harjoisottelussa kiekon kaulaansa. Hän edusti Ruotsia myös alle 18-vuotiaiden MM-kilpailuissa vuosina 2013 ja 2014, joista jälkimmäisen turnauksen päätteeksi valmennus valitsi Ahon joukkueensa turnauksen yhdeksi kolmesta parhaasta pelaajasta. Hänet valittiin myös Saksaa vastaan pelatun alkulohkon ottelun päätteeksi joukkueensa ottelun parhaaksi pelaajaksi. Aho pelasi myös alle 18-vuotiaiden Ivan Hlinkan muistoturnauksessa vuonna 2013, jolloin hän toimi joukkueensa varakapteenina, kuten myös samana vuonna pelatussa World U-17 Hockey Challengessa, joka päättyi pronssiin. Aho on toiminut myös Ruotsin alle 16- ja 17-vuotiaiden maajoukkueiden kapteenina.

Ruotsin A-maajoukkueessa Aho on pelannut 12 ottelua tehden yhden maalin. Hän teki A-maajoukkuedebyyttinsä Channel One Cupissa 15. joulukuuta 2016 Moskovan VTB-jääpalatsissa turnauksen isäntäjoukkue Venäjää vastaan. Ensimmäisen A-maajoukkuemaalinsa Aho teki Euro Hockey Challengessa 21. huhtikuuta 2017 Hrodnassa Valko-Venäjää vastaan.

10. marraskuuta 2013 Aho pelasi ensimmäistä kertaa alle 18-vuotiaiden neljän maan turnauksessa Suomen joukkueessa pelannutta täyskaimaansa, vuonna 1997 syntynyttä hyökkääjä Sebastian Ahoa vastaan. He ovat sittemmin kohdanneet toisensa myös ikäkausimaajoukkueiden arvokisoissa asti.

Muuta
-----

Ahon isoveli Samuel on pelannut jääkiekkoa Ruotsin alemmissa sarjoissa, pikkusisko Selma naisten SDHL-liigaa HV71:ssä ja pikkusisko Selina SDHL-liigaa IF Björklövenissä. Heidän isänsä on lähtöisin Suomesta. Ahojen suomalaisista serkuista Tuomas Tuokkola on valmentanut SM-liigassa, Pekka Tuokkola pelannut maalivahtina neljän maan pääsarjatasolla ja Eveliina Tuokkola hyökkääjänä naisten SM-sarjassa.

Aho tuomittiin rattijuopumuksesta elokuussa 2022. Hänellä oli promilleja 0,32, kun rangaistuksen raja Ruotsissa on 0,2. Tuomio oli 40 päiväsakkoa, joka teki hänen tuloillaan 3 800 euroa ja ajokortin menetys määräajaksi.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2012–2013 | Skellefteå AIK | Elitserien | 1 | 0 | 0 | 0 | 0 | – | – | – | – | – |  |  |  |  |  |  | U18 | 5 | 0 | 0 | 0 | 4 |
| 2013–2014 | Skellefteå AIK | SHL | 21 | 1 | 4 | 5 | 2 | 13 | 0 | 0 | 0 | 0 | Le Mat-pokalen |  |  |  |  |  | U18 | 4 | 2 | 0 | 2 | 8 |
| 2014–2015 | Skellefteå AIK | SHL | 41 | 1 | 8 | 9 | 14 | 13 | 1 | 3 | 4 | 8 |  |  |  |  |  |  | JMM | 7 | 1 | 3 | 4 | 2 |
| 2015–2016 | Skellefteå AIK | SHL | 39 | 3 | 13 | 16 | 12 | 16 | 3 | 4 | 7 | 6 |
| 2016–2017 | Skellefteå AIK | SHL | 50 | 10 | 20 | 30 | 10 | 7 | 0 | 2 | 2 | 0 |
| 2017–2018 | New York Islanders | NHL | 22 | 1 | 3 | 4 | 6 | – | – | – | – | – |
|  | Bridgeport Sound Tigers | AHL | 40 | 9 | 20 | 29 | 20 | – | – | – | – | – |
| 2018–2019 | Bridgeport Sound Tigers | AHL | 67 | 9 | 37 | 46 | 36 | 5 | 0 | 2 | 2 | 6 |
| 2019–2020 | Bridgeport Sound Tigers | AHL | 49 | 3 | 27 | 30 | 18 | – | – | – | – | – |
| 2020–2021 | New York Islanders | NHL | 3 | 1 | 1 | 2 | 2 | – | – | – | – | – |
| 2021–2022 | New York Islanders | NHL | 36 | 2 | 10 | 12 | 10 | – | – | – | – | – |
| 2022–2023 | New York Islanders | NHL | 71 | 5 | 18 | 23 | 22 | 6 | 0 | 1 | 1 | 2 |
| 5 kautta | yhteensä | Elitserien/SHL | 152 | 15 | 45 | 60 | 38 | 48 | 4 | 8 | 12 | 14 |
| 4 kautta | yhteensä | NHL | 132 | 9 | 32 | 41 | 40 | 6 | 0 | 1 | 1 | 2 |
| 3 kautta | yhteensä | AHL | 156 | 21 | 84 | 105 | 74 | 5 | 0 | 2 | 2 | 6 |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Sebastian Aho**.
* Sebastian Aho The Internet Hockey Databasessa (englanniksi)
* Sebastian Aho *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8 9 10  Sebastian Aho *Elite Prospects*. Everysport Media Group AB.  (englanniksi)
2. ↑  Eeva-Liisa Kulju: Ruotsalaisen NHL-pelaajan mummola löytyy Alavudelta – Kalamies veti parikiloisen kuhan Visuvedestä *www.viiskunta.fi*. Viitattu 27.6.2022.
3. ↑  Savonen, Adam: Första nya spelare klar för AIK *norran.se*.  13.5.2013. Norra Västerbotten Tidnings AB. Viitattu 2.1.2014. (ruotsiksi)
4. ↑  Hägglund, Anna: Sebastian Aho förlänger *skellefteaaik.se*.  22.10.2016. Skellefteå AIK Hockey. Viitattu 7.7.2017. (ruotsiksi)
5. ↑  Aho Agrees to Entry-Level Deal  5.7.2017. New York Islanders. Viitattu 7.7.2017. (englanniksi)
6. ↑  NHL:ssä ensi kaudella kaksi Sebastian Ahoa? – Suomalaishyökkääjän nimikaimalle tulokassopimus  6.7.2017. Nordic Sport Media. Viitattu 7.7.2017.
7. ↑  Islanders Trim Training Camp Roster To 31  23.9.2017. New York Islanders. Viitattu 11.1.2018. (englanniksi)
8. ↑  New York Islanders – Colorado Avalanche – December 31st, 2017 *NHL.com*.  31.12.2017. National Hockey League. Viitattu 11.1.2018. (englanniksi)
9. ↑  New Jersey Devils – New York Islanders – January 7th, 2018 *NHL.com*.  7.1.2018. National Hockey League. Viitattu 11.1.2018. (englanniksi)
10. ↑  Kanada ja Yhdysvallat valitsivat kapteenistonsa – Ruotsille ikävä takaisku *Jatkoaika.com*.  24.12.2015. Jatkoaika r.y. Viitattu 25.12.2015.
11. ↑  BEST PLAYER OF THE GAME SELECTED BY THE TEAM (pdf)  27.4.2014. IIHF. Viitattu 7.7.2017. (englanniksi)
12. ↑  SWE – RUS (Line Up) *stats.swehockey.se*.  15.12.2016. Svenska Ishockeyförbundet. Viitattu 7.7.2017. (ruotsiksi)
13. ↑  Belarus vs Sweden – EHC – 2016–17 Euro Hockey Challenge – Boxscore *pointstreak.com*.  21.4.2017. Pointstreak Sports Technologies Inc. Viitattu 7.7.2017.
14. ↑  Sundsten, Michael: U18 otteluraportti Suomi–Ruotsi 1–2: Ruotsi turnausvoittoon maalin pelissä *Leijonat.fi*.  10.11.2013. Suomen Jääkiekkoliitto – Finlands Ishockeyförbund ry.  Arkistoitu 3.1.2014. Viitattu 2.1.2014.
15. ↑  Päätalo, Vilja: Se toinen Sebastian Aho: "Haluamme Suomesta revanssin!" *Jatkoaika.com*.  31.12.2014. Jatkoaika r.y. Viitattu 6.1.2014.
16. ↑  Ruotsalaispuolustaja Sebastian Aho kärysi ratista *www.iltalehti.fi*. Viitattu 25.8.2022.